Държавен вестник, бр. 75, 2019 г., стр. 3

БРОЙ  75	
Д Ъ Р Ж А В Е Н  В Е С Т Н И К 	
СТР.  3  
КОНСТИТУЦИОНЕН СЪД
РЕШЕНИЕ № 7
от 17 септември 2019 г.
по конституционно дело № 7 от 2019 г.
Конституционният съд в състав: замест­
ващ председател: Гроздан Илиев, членове: 
Георги Ангелов, Анастас Анастасов, Мариана 
Карагьозова-Финкова, Константин Пенчев, 
Филип Димитров, Таня Райковска, Надежда 
Джелепова, Павлина Панова, Атанас Семов, 
Красимир Влахов, при участието на секре­
тар-протоколиста Росица Симова разгледа 
в закрито заседание на 17 септември 2019 г. 
конституционно дело № 7/2019 г., докладвано 
от съдията Таня Райковска. 
Производството е по чл. 149, ал. 1, т. 2 от 
Конституцията на Република България във 
фазата за решаване на делото по същество.
Делото е образувано на 4.06.2019 г. по ис­
кане на Висшия адвокатски съвет (ВАдвС) за 
установяване на противоконституционност на 
§ 50 от преходните и заключителните разпо­
редби на Закона за изменение и допълнение 
на Закона за корпоративното подоходно обла­
гане (ЗИДЗКПО) (ДВ, бр. 98 от 27.11.2018 г.) 
в частта, с която се създава ново изречение 
второ в чл. 10, ал. 1 от Закона за митниците 
(ЗМ) (обн., ДВ, бр. 15 от 6.02.1998 г., посл. 
изм., бр. 32 от 16.04.2019 г.). Оспорваната 
разпоредба гласи: „Митническите служите­
ли, които са митнически органи по смисъла 
на закона, могат да бъдат само лица, които 
не са привлечени като обвиняеми или не са 
подсъдими за умишлено престъпление от 
общ характер.“
Подателят на искането излага подробно 
съображенията си в подкрепа на твърдените 
противоречия на чл. 10, ал. 1, изречение второ 
от ЗМ с чл. 4, чл. 16 във връзка с чл. 48, ал. 1, 
чл. 31, ал. 3 и 4 и чл. 56 от Конституцията.
Според Висшия адвокатски съвет с извър­
шеното допълнение в разпоредбата на чл. 10, 
ал. 1 от Закона за митниците се стига до про­
тивоконституционно лишаване на български 
граждани от правото им на труд чрез засягане 
на държавни служители в Агенция „Митници“, 
които са привлечени като обвиняеми или са 
подсъдими за различни умишлени престъпле­
ния от общ характер, още преди наказателният 
съд да се е произнесъл по отношение на вината 
с влязла в сила присъда. Поддържа се, че „ли­
шаването от правото на труд на лица, за които 
не е доказано по несъмнен начин с влязла 
в сила присъда за извършено престъпление, 
което е пряко свързано с възможността им 
да осигурят издръжка на семействата си, не 
кореспондира с изискването за пропорционал­
ност на държавната намеса в индивидуалното 
им право на труд и противоречи на правото 
на защита и на справедлив съдебен процес“. 
Висшият адвокатски съвет твърди, че с оспо­
реното допълнение в посочената разпоредба 
правото на труд на митническите служители 
по смисъла на чл. 48, ал. 1, изречение пър­
во във връзка с чл. 16 от Конституцията се 
ограничава без съобразяване с принципа на 
пропорционалност и легитимната цел, която 
се преследва с него.
Като отчита, че атакуваният от Висшия 
адвокатски съвет § 50, т. 4, буква „а“ от пре­
ходните и заключителните разпоредби на 
ЗИДЗКПО, с който се създава ново изречение 
второ в чл. 10, ал. 1 от Закона за митници­
те, е влязъл в сила, Конституционният съд 
приема, че предмет на производството пред 
него е разпоредбата на чл. 10, ал. 1, изречение 
второ от Закона за митниците.
С определение от 2 юли 2019 г. Консти­
туционният съд е допуснал искането за раз­
глеждане по същество. Съдът е конституирал 
като заинтересовани институции: Народното 
събрание, Министерския съвет, министъра на 
финансите, министъра на труда и социалната 
политика, министъра на правосъдието, Вър­
ховния касационен съд, Върховния админи­
стративен съд, главния прокурор, омбудсмана 
на Република България.
Отправена е покана да предложат писмени 
становища до Съюза на юристите в България, 
Българския хелзинкски комитет, фондация 
„Български адвокати за правата на човека“, 
Федерацията на независимите синдикати 
от държавното управление и организации, 
Националния синдикат на административ­
ните служители, Националния синдикат на 
държавните служители в митническата ад­
министрация, Професионалното обединение 
на държавните служители.
Поканени са да дадат писмено правно 
мнение по предмета на делото проф. д.ю.н. 
Васил Мръчков, проф. д-р Ганета Минкова, 
проф. д-р Емил Мингов, проф. д-р Красимира 
Средкова, проф. д-р Христина Балабанова, 
доц. д-р Зорница Йорданова, доц. д-р Наталия 
Киселова.
От представилите становища и правни 
мнения по делото единствено министърът на 
финансите намира искането за неоснователно. 
Според него с атакуваната разпоредба се цели 
защита на специфичния авторитет на служ­
бата, който би могъл да бъде накърнен, ако 
лицето продължи да изпълнява държавната 
служба, след като спрямо него са установени 
по предвидения за това в Наказателно-проце­
суалния кодекс ред достатъчно доказателства 
за извършване на престъпление и в рамките 
на образуваното производство срещу него е 
повдигнато обвинение. Министърът на финан­
сите приема, че авторитетът на държавната 
служба е легитимна цел на законодателя, а 
постигането є се осъществява с оспорваното 
допълнение в ЗМ, което защитава значим об­
ществен интерес, с оглед специфичните функ­
ции и правомощия на митническите органи.